《乙未寒食前一日陪姚季一吴和甫登崇德寺阁赋诗以驾言出游以写我忧为韵分得我出二字 其一》
宋代·赵鼎臣

东风日夜狂，草木困掀簸。墙角数枝红，春事亦到我。

平生喜追游，虽老意尚颇。况逢两飞黄，共欲参蹇跛。

喟余麋鹿姿，章服强包裹。出门天宇宽，自视觉磊砢。

士峻则少通，务达乃多可。悠悠何必然，所得盖么么。

不如全其天，旷荡出缰锁。东皋幸可耕，太息愿未果。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。